Beitbrug-grensdraad: R1 miljoen per km; talle ander ongerymdhede | Maroela Media
Patricia de Lille, minister van openbare werke en infrastruktuur, het Saterdag inligting bekend gemaak rakende die ondersoek na die Beitbrug-grensdraadprojek.
"Die ondersoek het geen bewyse van onbehoorlike gedrag van my kant af gevind nie, asook geen bewyse wat daarop dui dat ek enigsins persoonlik by hierdie projek baat gevind het nie."
Die projek, om 'n 40 km lange grensdraad by die Beitbrug-grenspos te herstel en te vervang, het uiteindelik R40,4 miljoen gekos, net meer as R1 miljoen per kilometer. Dít terwyl dit net sowat R26 miljoen moes beloop het.
Die ondersoek het ook aan die lig gebring dat verskeie aspekte van die ontwerpspesifikasie asook swak konstruksiepraktyke die doeltreffendheid van die heining in gedrang gebring het. Volgens die ontwerp moes die heining 2,2 m hoog gewees het. In werklikheid is dit nie hoër as 1,8 m nie, wat beteken dit kan redelik maklik oorgesteek word.
Patricia de Lille (Foto: Maroela Media)
Die verslag beveel aan dat daar stappe gedoen word teen 14 senior beamptes weens onbehoorlike gedrag tydens die verkrygings- en konstruksiefase van die projek.
De Lille het die ouditeur-generaal op 20 April versoek om 'n onafhanklike oudit na die projek te doen. Op 25 April is die departement se teenkorrupsie-eenheid ook versoek om ondersoek in te stel, in samewerking met lede van die SOE. De Lille het ook die departement se hoof- finansiële beampte en die adjunk-direkteur-generaal vir konstruksie versoek om 'n moratorium op enige verdere projekbetalings te plaas.
Daar is 'n tegniese evaluering rakende die installering van die grensheining asook terreinbesoeke gedoen.
Die projek is in Maart van stapel gestuur nadat die nasionale ramptoestand deur pres. Cyril Ramaphosa afgekondig is. Een van die maatreëls was dat Suid-Afrika se grensposte en hawens dadelik gesluit moes word, maar volgens De Lille sou dié maatreël egter nie doeltreffend gewees het as die heinings by die grensposte nie beveilig is nie, en op talle plekke was dit nie beveilig nie.
Ons wag vir bate beslaglegging en tronk klere .
Issi ekki? Ekket va neks gawietti…eks ma netti baas?
Ja anti Patrisja. Jys die onskuld van self! NAR!!!!!
Hoe kon sy toelaat dat 'n heininkie opgesit word teen R 1 000.00 per meter. Sy het mos professionele mense in diens wat pryse moet nagaan. Hoekom is daar so min "droppers?" die ding op die foto lyk heeltemal substandaard.